Imtella' Novembru 27, 2020 - Aġġornata 27 Ta' Novembru, 2020 7:04pm Fil-Bażilika ta' San Pietru għada l-Papa Franġisku jaħtar formalment 13-il kardinal ġdid, fosthom l-Isqof Mario Grech, preżentament Segretarju Ġenerali tas-Sinodu tal-Isqfijiet. Mill-kardinali l-ġodda, disa' se jkunu eletturi fosthom il-kardinal elett Grech, bid-dritt li jieħdu sehem f'konklavi biex jeleġġu Papa ġdid. Għada tinkiteb paġna oħra fl-istorja tal-Knisja f'Malta bil-ħatra tat-tielet Kardinal Malti, l-ewwel wiehed mid-djoċesi ta' Għawdex: Monsinjur Mario Grech. Wara kważi 15-il sena jmexxi d-djoċesi ta' Għawdex, xahrejn u nofs ilu beda jaqdi l-irwol ta' Segretarju Ġenerali tas-Sinodu tal-Isqfijiet. Xahar ilu, il-Papa Framgisku, ħabbar li Monsinjur Grech se jkun wieħed minn 13-il Kardinal ġdid tal-Knisja Kattolika. Mill-Kardinali l-ġodda li se jinħatru, għada, hu ser ikun fost 9 li jistgħu jivvutaw f'każ ta' konklavi għall-ħatra ta' Papa ġdid. Iċ-ċerimonja ta' għada ser tixxandar dirett mill-Bażilika ta' San Pietru fil-Vatikan fuq TVM2 u tvm.com.mt, fi programm speċjali li jibda mit-tlieta ta' waranofsinhar 'il quddiem. Is sibt filgħodu bejn id-9 u l-11 iċ-Ċentru tal-Aħbarijiet ser jippreżenta l-programm, il-mixja lejn il-konċistorju, fuq Radju Malta.